**MEMORANDAMO O KA HA MAIKEMISETSO A BILI YA PHETOHO YA MAEMO A LEHODIMO, 2022**

1. **SEPHEO SA BILI**

Sepheo sa Bili ke ho betla esitana le ho kenya tshebetsong mokgwa-karabelo wa naha wa Phetoho ya maemo a lehodimo, ho kenyeletsa le diketso tsa pebofatso le diphetoho, o emelang nyehelo e nang le nnete ya Rephaboliki mokgweng wa karabelo wa phetoho ya maemo a lehodimo wa lefatshe.

1. **MAIKEMISETSO A BILI**

Sepheopheo sa Bili ke ho etsa hore ho kgonahale hore ho ntshetswe pele mokgwa-karabelo o sebetsang hantle wa phetoho ya maemo a lehodimo o kgonahale, le phetoho, ya nako e telele, ntle le leeme moruong le setjhabeng se kgonang ho ikemela kgahlano le maemo a lehodimo esitana le khabono e tlase, hammoho le ho hlophisetsa ditaba tse ding tse kopaneng le hoo.

1. **TLHOPHOLLO YA MELAO**
   1. **Polelwana ya 1**

Polelwana y**a** 1 e hlophisetsa tlhaloso ya mantswe a itseng, mareo le dipolelwana tse itseng tse sebediswang ka hara Bili.

* 1. **Polelwana ya 2**

Polelwana ya 2 e hlalosa ka bobatsi maikemisetso a Bili.

* 1. **Polelwana ya 3**

Polelwana ya 3 e hlalosa ka bobatsi dintlhatheo tse tlang ho tataisa botoloki le tshebediso ya Molao.

* 1. **Polelwana ya 4**

Polelwana ya 4 e hlophisetsa hore Bili e sebetsa ka hara madiboho a Rephaboliki ekasitana le hore e tlama makala ohle a Puso jwalo ka ha ho hlaloswa ka hara karolo ya 239 ya Molaotheo wa Rephaboliki ya Afrika Borwa, 1996 (‘‘Molaotheo’’). Polelwana e tswela pele ho hlophisetsa hore Molaodi-Phethahatso wa Komishene ya Maemo a Lehodimo ya Mopresidente o tlameha hore a nehelane ka tlaleho ho Letona e ka ha mesebetsi ya yona hammoho le ho phethwa ha mesebetsi ya yona le tshebediso ya yona ya ditjhelete mafelong a kotara e nngwe le e nngwe. Ka hodimo ho moo, Molaodi-Phethahatso o tlameha ho nehelana ka ditatemente tsa ditjhelete tsa Komishene ya Maemo a Lehodimo ya Mopresidente hammoho le tlaleho ya dibuka-tjhelete tse hlahlobilweng mabapi le ditatemente tse jwalo ho Letona ka selemo, mme Letona lona le tlameha hore le teke ditlaleho le ditatemente tse jwalo ka pele ho Lekgotla la Ketsamelao la Naha.

* 1. **Polelwana ya 5**

Polelwana y**a** 5 e etsa Bili Molao wa taolo ya tikoloho o ikgethang, jwalo ka ha ho hlaloswa ka hara Molao wa Taolo ya Tikoloho wa Naha, 1998 (Molao wa Nomoro ya 107 wa 1998), mme e hloka hore Bili e balwe, e tolokwe, e be e sebediswe hammoho le Molao oo.

* 1. **Polelwana ya 6**

Polelwana ya 6 e laola kgohlang le melao e meng. E bang ho etsahala hore ho be le kgohlang dipakeng tsa karolo ya Molao o bonelwang pele le melao e meng e amanang ka ho otloloha le phetoho ya maemo a lehodimo, karolo ya Molao o bonelwang pele e ba yona e sebetsang.

* 1. **Polelwana ya 7**

Polelwana ya 7 e beha tlamo ya semolao mahetleng a lekala le leng le le leng la Puso hore le sebedisane le a mang ka ho hokahanya maano a ona a fapaneng, meralo ya ona, melao, mananeo, diqeto ekasitana le mehato ya ho etsa diqeto tse amanang le phetoho ya maemo a lehodimo, ka sepheo sa ho netefatsa hore dikotsi tsa tshusumetso ya phetoho ya maemo a lehodimo esitana le maemo a ho ba kotsing e tliswang ke yona di elwe hloko, mme le kenye tshebetsong dintlhatheo le maikemisetso a hlaloswang ka bobatsi ka hare ho Molao o bonelwang pele.

* 1. **Polelwana ya 8**

Polelwana ya 8 e hloka hore diforamo tse teng dipakeng tsa mebuso tsa Tonakgolo, tse thehilweng ka ho ya ka Molao wa Sebopeho sa Maqhama a Mebuso, 2005 (Molao wa Nomoro ya 13 wa 2005), di boele di sebetse jwalo ka Diforamo tsa Diprovense tse ka ha Phetoho ya Maemo a Lehodimo. Foramo ya Provense e ka ha Phetoho ya Maemo a Lehodimo e fuwe boikarabelo ba ho hokahanya diketso tsa phetoho ya maemo a lehodimo provenseng e amehang, mme e ikarabella ho Lekgotla la Bohokahanyi la Mopresidente ka ho ya ka karolo ya 20*(a)* ya Molao wa Sebopeho sa Maqhama a Mebuso.

* 1. **Polelwana ya 9**

Polelwana ya 9 e hlophisetsa hore diforamo tsohle tsa mebuso tsa ditereke, tse thehilweng ka ho ya ka Molao wa Sebopeho sa Maqhama a Mebuso, di boele di sebetse jwalo ka Diforamo tsa Bomasepala tse ka ha Phetoho ya Maemo a Lehodimo. Foramo ya Bomasepala e ka ha Phetoho ya Maemo a Lehodimo e fuwe boikarabelo ba ho hokahanya diketso tsa phetoho ya maemo a lehodimo masepaleng o amehang, mme e ikarabella ho Foramo ya Provense e amehang e ka ha Phetoho ya Maemo a Lehodimo.

* 1. **Polelwana ya 10**

Polelwana ya 10 e hlophisetsa ho thehwa ha Komishene ya tsa Maemo a Lehodimo ya Mopresidente bakeng sa mmuso, mekgatlo ya basebetsi, mekgatlo ya baahi, dikgosi le marena, Mokgatlo wa Mebuso ya Mahae wa Afrika Borwa, hammoho le dikgwebo ho fana ka boeletsi mabapi le mokgwa wa ho arabela wa Rephaboliki ntlheng ya phetoho ya maemo a lehodimo. Komishene ya Maemo a Lehodimo ya Mopresidente, e bileng teng hang ka mora ho ba Molao o bonelwang pele o simolle ho sebetsa, e tswela pele ho ba teng, mme bokomishenara ba leng teng ba tla sebeletsa Komishene ya Maemo a Lehodimo ya Mopresidente ho fihlela dihla tsa bona tsa tshebetso di fela.

* 1. **Polelwana ya 11**

Polelwana ya 11 e hlophisetsa mesebetsi ya Komishene ya Maemo a Lehodimo ya Mopresidente, e kenyeletsang ho fana ka boeletsi mabapi le mokgwa-karabelo wa Rephaboliki ntlheng ya phetoho ya maemo a lehodimo ho netefatsa ha ponelopele ya mokgwa-karabelo, o sebetsang, ntlheng ya phetoho ya maemo a lehodimo o fetoha nnete, ekasitana le diphetoho tse se nang leeme, tsa nako e telele tse lebisang setjhabeng se kgonang ho ikemela kgahlano le maemo a lehodimo le tse lebisang moruong wa khabono e tlase. Komishene ya Maemo a Lehodimo ya Mopresidente e ka hloma Dikomiti ho thusa ho phetha mesebetsi ya yona.

* 1. **Polelwana ya 12**

Polelwana ya 12 e hlophisetsa mehato ya ho hlwauwa ha ditho tsa Komishene ya Maemo a Lehodimo ya Mopresidente.

* 1. **Polelwana ya 12A**

Polelwana y**a** 12A e hlophisetsa ho hlwauwa ha Molaodi-Phethahatso wa Komishene ya Maemo a Lehodimo ya Mopresidente.

* 1. **Polelwana ya 12B**

Polelwana ya 12B e hlophisetsa tsamaiso ya ditjhelete ya Komishene ya Maemo a Lehodimo ya Mopresidente.

* 1. **Polelwana ya 13**

Polelwana ya 13 e hlophisetsa hore Komishene ya Maemo a Lehodimo ya Mopresidente e tlameha ho nehelana ka ditlaleho tsa yona, dithuto, mawa, dikgothalletso, ekasitana le lesedi le amanang le tsena tsohle ho Lekgotla la Ketsamelao la Naha le ho Matona a amehang.

* 1. **Polelwana ya 14**

Polelwana ya 14 e hlophisetsa ho hlwauwa ekasitana le maikarabelo a batsamaisi ba Komishene ya Maemo a Lehodimo ya Mopresidente.

* 1. **Polelwana ya 15**

Polelwana ya 15 e hloka hore Setho sa Lekgotla la Phethahatso le ikarabellang ho tsa tikoloho, kapa Ratoropo ya ikarabellang Seterekeng kapa Masepaleng wa Toropo e Kgolo, ho latela maemo a ditaba, a thakgole tekolo ya ditlhoko le mokgwa-karabelo wa phetoho ya maemo a lehodimo nakong ya selemo ho phatlaladitswe Lewa la Diphetoho le Moralo Boemong ba Naha. Ho feta moo, e hloka hore moralo o kenyang tshebetsong mokgwa-karabelo wa

phetoho ya maemo a lehodimo o ntshetswe pele nakong ya dilemo tse pedi ho thakgotswe tekolo ya ditlhoko le mokgwa-karabelo wa Phetoho ya maemo a lehodimo. Polelwana e hlalosa ka bobatsi dikateng tse behilweng tsa tekolo ya ditlhoko le mokgwa-karabelo wa phetoho ya maemo a lehodimo ekasitana le moralo o kenyang tshebetsong mokgwa wa ho arabela ntlheng ya phetoho ya maemo a lehodimo. Ho feta moo, e hloka hore moralo o kenyang tshebetsong mokgwa-karabelo ntlheng ya phetoho ya maemo a lehodimo o kenyeletswe moralong o amehang wa ho kenya tshebetsong wa Provense kapa moralong, o amehang, wa ntshetsopele o kopanetsweng wa Masepala, wa Setereke kapa wa Toropo e kgolo.

* 1. **Polelwana ya 15A**

Polelwana ya 15A e hlophisetsa hore mokgwatshebetso ho tsa ditjhelete o tle o behwe ke Letona ho tshehetsa le ho kenya tjhelete mokgweng wa karabelo wa Rephaboliki ntlheng ya phetoho ya maemo a lehodimo.

* 1. **Polelwana ya 16**

Polelwana ya 16 e hlophisetsa ho hlongwa ha maikemisetso a diphetoho ka hare ho Rephaboliki. Maikemisetso ke ho tataisa karabelo ya diphetoho e tlang ho felehetswa ke dipontsho bakeng sa ho lekanya kgatelopele. Ho boetse ho hlokwa hore Letona le behe letsatsi leo ka lona maikemisetso a tlamehang hore a kenngwe disebedisweng tsa meralo boemong ba naha, maanong le mananeong.

* 1. **Polelwana ya 17**

Polelwana y**a** 17 e hloka hore Letona le ntshetse pele setshwantsho sa maemo a ka kgonahalang a diphetoho se bonelang pele tshusumetso e ka bang teng ya phetoho ya maemo a lehodimo ka hare ho Rephaboliki nakong e kgutshwane, e bohareng ekasitana le ho e telele. Ditshwantsho tsa maemo a kgonahalang di tlameha hore di ntshetswe pele nakong ya selemo Molao o bonelwang pele o qadile ho sebetsa. E beha dintlha tse loketseng ho elwa hloko ekasitana le ditshwantsho tsa maemo a kgonahalang tsa diphetoho tse nyane tsa dikateng.

* 1. **Polelwana ya 18**

Polelwana ya 18 e hlophisetsa hore Letona, ka ditherisano le Matona ikarabelang ka mesebetsi e hlahellang lenaneng le ka hara Shejulu ya 2 Molaong o bonelwang pele, mme ho hlokwa hore le thehe Lewa le Moralo wa Diphetoho Boemong ba Naha ka ho ya ka polelwana ena. Polelwana e hlalosa ka bobatsi sepheo sa Lewa le Moralo wa Diphetoho Boemong ba Naha hammoho le dikateng tsa teng.

* 1. **Polelwana ya 19**

Polelwana ya 19 e hlophisetsa hore bonyane nakong ya selemo ho phatlaladitswe Lewa le Moralo wa Diphetoho Boemong ba Naha, Letona le ikarabellang ka mosebetsi o hlahellang lenaneng le ka hara Shejulu ya 2 le tlameha ho etsa tekolo ya boemo ba lona ba ho ba kotsing ntlheng ya phetoho ya maemo a lehodimo, mme le behe mehato ya ho kgahlanyetsa boemo boo. Ka morao ho moo, Letona le amehang le tlameha ho ntshetsa pele, le be le kenye tshebetsong Lewa le Moralo wa Diphetoho wa Makala o thehilweng tekolong ya boemo ba kotsi. Letona le amehang le boetse le jara boikarabelo ba ho nehelana ka ditlaleho tsa kgatelopele mabapi le ho kenngwa tshebetsong ha Lewa le Moralo wa Diphetoho Makaleng ho Letona. Polelwana ena e tswela pele ho hlophisetsa tjhebo-botjha ka dinako tse behilweng, le ho fetolwa, ha ho hlokeha,ha Lewa le Moralo wa Diphetoho Makaleng.

**3.23 Polelwana ya 20**

Polelwana ya 20 e fa Letona matla a ho kopa le ho fumana tlhahisoleseding, ekasitana le lesedi le leng le tshwerweng ke motho ofe kapa ofe le hlokehang bakeng sa morero wa ho phethahatsa maikemisetso a Molao o bonelwang pele. Letona le boetse le jara boikarabelo ba ho bokellwa le ho phatlalatswa ha Tlaleho ya Diphetoho ya Pokeletso.

**3.24 Polelwana ya 21**

Polelwana ya 21 e fa Letona, ka ditherisano le Kabinete, ho beha, ka tlhokomediso ka hara *Koranta ya Mmuso*, motjha wa dikgase tse lokollwang ke lelwapi le bolokang motjheso boemong ba naha bakeng sa Rephaboliki. Ho fihlela ka nako eo Letona le phatlalatsang motjha wa dikgase tse lokollwang ke lelwapi le bolokang motjheso boemong ba naha, nyehelo ya morao e behilweng boemong ba naha, e ntjhafaditsweng ke yona e sebetsang jwalo ka motjha. Polelwana e hlophisetsa tjhebo-botjha e tlamang ya motjha ka dilemo tse ding le tse ding tse hlano ekasitana le tjhebo-botjha ka nako e nngwe le e nngwe ha maemo a hloka hore ho etswe.

**3.25 Polelwana ya 22**

Polelwana ya 22 e fa Letona matla a ho etsa lenane la makala le makalana a leng tlasa kabelo ya sepheo sa tokollo ya dikgase sa makala, mme lenane le jwalo le tlameha ho bontsha tshobotsi ya dikgase tse hlahiswang ke lelwapi le bolokang motjheso boemong ba naha. Letona ha le se le phatlaladitse lenane le jwalo, le tlameha ho beha dipheo tsa dikgase tse hlahiswang ke makala bakeng sa makala le makalana a baduweng. Dipheo tsa dikgase tse hlahiswang ke makala di tlameha ho hloptjwa ka mokgwa o nepanang le motjha wa dikgase tse hlahiswang ke lelwapi le bolokang motjheso boemong ba naha, ka ho hlokomela hore selekano se eketsehang sa phokotseho ya dikgase tse hlahiswang ke lelwapi le bolokang motjheso se emelwang ke dipheo tsa dikgase tse hlahiswang ke makala, e netefatsa hore dintlha tsa tlhahiso ya dikgase tsa lelwapi le bolokang motjheso boemong ba naha di bolokwa ka hara motjha wa tlhahiso ya dikgase tsa lelwapi le bolokang motjheso boemong ba naha. Dipheo tsa tlhahiso ya dikgase tsa makala di shejwa botjha dilemo tse ding le tse ding tse hlano ho tloha phatlalatsong ya tsona ya sethathong. Ho feta moo, polelwana e hloka hore Matona a amehang, ka selemo, a tlalehele Ofisi ya Mopresidente ka ha kgatelopele maloka le phihlello ya dipheo tsa tlhahiso ya dikgase tsa lelwapi le bolokang motjheso. Letona le tlameha ho kopanya ditlaleho tsena e be le nehelana ka ditlaleho tsa selemo tse maloka le dipheo tsa tlhahiso ya dikgase tsa makala ho Kabinete.

**3.26 Polelwana ya 23**

Polelwana ya 23 e hlophisetsa hore Letona le tlameha ho phatlalatsa lenane la dikgase tsa lelwapi le bolokang motjheso tseo Letona, ka mabaka a utlwahalang, le dumelang hore di baka phetoho ya maemo a lehodimo, kapa ho na le kgonahalo ya hore di e bake kapa di hle di e mpefatse le ho feta. Letona le tlameha hore le be le phatlalatse lenane la diketso tse ntshang kapa di na le bokgoni ba ho ntsha kgase e le nngwe kapa tse fetang moo tse ballwang lenaneng la dikgase tsa lelwapi le bolokang motjheso.

**3.27 Polelwana ya 24**

Polelwana ya 24 e hloka hore Letona le fane ka ditekanyetso tsa khabono ho motho e mong le e mong ya etsang mosebetsi o leng lenaneng. Polelwana e totobatsa bonyane ba ditlhokeho tse tla tshwanela ho nkelwa hloohong ha ho ajwa ditekanyetso tsa khabono hammoho le dikateng tsa yona tse behilweng. Motho ya abetsweng ditekanyetso tsa khabono, ho hlokwa hore a lokise a be a nehelane ka moralo wa pebofatso ya dikgase tsa lelwapi le bolokang motjheso ho Letona. Moralo wa pebofatso ya dikgase tsa lelwapi le bolokang motjheso o tlameha ho ikamahanya le ditlhokeho tsohle tse hlaloswang ka bobatsi ka hare ho polelwana ena, ekasitana le ho ikamahanya le ka moo Letona le ka laelang ka teng.

**3.28 Polelwana ya 25**

Polelwana ya 25 e hloka hore Letona le supe dikgase tsa maiketsetso tsa lelwapi le bolokang motjheso tse tlamehang hore di fediswe kapa di fokotswe. Polelwana ena e fa Letona, ka ditherisano le Matona a amehang hammoho le motho mang kapa mang ya amehang, matla a ho ntshetsa pele moralo wa ho fedisa kapa ho fokotsa kgase ya lelwapi le bolokang motjheso ya maiketsetso. Moralo o tlameha ho ikamahanya le ditlhokeho tse totobatswang ka bobatsi ka hara Polelwana,mme o tlameha ho dula o shejwa botjha le ho ntjhafatswa ka mora dilemo tse ding le tse ding tse hlano. Polelwana e boetse e fa Letona matla a ho fana ka ditekanyetso tsa khabono ho batho ba etsang mesebetsi e tlisang tlhahiso ya dikgase tsa maiketsetso tsa lelwapi le bolokang motjheso.

**3.29 Polelwana 26**

Polelwana ya 26 e hlophisetsa ho ntshetswa pele ha Lenane la Dikgase tsa Lelwapi le Bolokang Motjheso la Naha (National Greenhouse Gas Inventory) le pokello ya Tlaleho ya Lenane la Dikgase tsa Lelwapi le Bolokang Motjheso la Naha selemo le selemo.

**3.30 Polelwana ya 27**

Polelwana ya 27 e fa Letona matla a ho ntshetsa pele melawana e amanang le ho kenngwa tshebetsong ha Molao o bonelwang pele. Ho feta moo, melawana e meng le e meng e etswang ka ho ya ka karolo ya 15A e tlameha hore e tekwe ka Palamenteng matsatsi a 30 pele ho hore e phatlalatswe *Koranteng ya Mmuso*.

**3.31 Polelwana ya 28**

Polelwana ya 28 e shebane le mohato wa ditherisano oo Letona, Setho sa Lekgotla la Phethahatso kapa Ratoropo a tlamehang ho o latela ha a sebedisa matla ka ho ya ka Molao o bonelwang pele. Therisano ena e tlameha hore e be e nepahetseng bakeng sa maemo; athe lehlakoreng la Letona teng, e akaretsa ditherisano le Matona ohle ao dikarolo tseo a ikarabellang ho tsona di tlang ho angwa ke tshebediso ya matla ekasitana le Setho sa Lekgotla la Phethahatso se amehang provenseng e nngwe le e nngwe se tlang ho angwa ke tshebediso ya matla. Athe lehlakoreng la Setho sa Lekgotla la Phethahatso teng, e akaretsa therisano le Ditho tsa Lekgotla la Phethahatso tseo dikarolo tsa tsona tsa boikarabelo di tlang ho angwa ke tshebediso ya matla, ekasitana le Letona hammoho le makala a mang ohle a Puso boemong ba naha a tlang ho angwa ke tshebediso ya matla.

**3.32 Polelwana ya 29**

Polelwana ya 29 e totobatsa ka bobatsi mohato wa seabo sa setjhaba oo Letona, Setho sa Lekgotla la Phethahatso kapa le yena Ratoropo ba tlamehang ho o latela ha ba sebedisa matla a ballwang ka hara polelwana.

**3.33 Polelwana ya 30**

Polelwana ya 30 e fa Letona le Setho sa Lekgotla la Phethahatso matla a ho arolela matla a bona motho e mong ka ho ya ka Molao o bonelwang pele ka ho ipapisa le ditlhophisetso tse amehang tsa

Molao wa Naha wa Taolo ya Tikoloho.

**3.34 Polelwana ya 31**

Polelwana ya 31 e ka ha tokelo ya phihlello ya tlhahisoleseding, mme e hlophisetsa hore tlhahisoleseding ho tlameha ho nehelanwe ka yona ho itshetlehuwe ka ditlhophisetso tsa Molao wa Phahamiso ya Phihlello ya Tlhahisoleseding, 2000 (Molao wa Nomoro ya 2 wa 2000), Molao wa Tshireletso ya Tlhahisoleseding ya Botho, 2013 (Molao wa Nomoro ya 4 wa 2013).

**3.35 Polelwana ya 32**

Polelwana ya 32 e hlophisetsa melato le dikotlo tlasa Molao o bonelwang pele.

**3.36 Polelwana ya 33**

Polelwana ya 33 e hlophisetsa hore motho ofe kapa ofe a ka ipiletsa ho Letona kapa ho Setho sa Lekgotla la Phethahatso kgahlano le qeto e nkuweng ke motho ofe kapa ofe ya etsang jwalo tlasa matla ao a a aroletsweng ke Letona kapa Setho seo sa Lekgotla la Phethahatso, mme e tswela pele ho hlophisetsa hore boipiletso bo jwalo bo tlameha hore bo sejetswe ka ho ya ka karolo ya 43 ya Molao wa Naha wa Taolo ya Tikoloho.

**3.37 Polelwana ya 34**

Polelwana ya 34 e sebetsana le dipoloko le ditlhophisetso tsa diphetoho tse amanang leHo Phatlalatswa ha Dikgase tsa Lelwapi le bolokang Motjheso Jwalo ka Disilafatsa Moya tse ka Sehloohong, Melao ya Meralo ya Thibelo ya Tshilafatso Boemong ba Naha ekasitana le Melao ya Tlaleho ya Tlhahiso ya Dikgase tsa Lelwapi le Bolokang Motjheso Boemong ba Naha e phatlaladitsweng ka ho ya ka Taolo ya Tikoloho Boemong ba Naha: Molao wa Boleng ba Moya, 2004 (Molao wa Nomoro ya 39 wa 2004). Melao e menyane, e sa tswa bolelwa, e tla tswa e ntse e sebetsa mme e le melawana e ka tlase ho Molao o bonelwang pele ho fihlela e fetolwa,e nkelwa sebaka ke e meng kapa e tloswa. Polelwana e tswela pele e hlophisetsa phetolo Molaong wa Taolo ya Tikoloho Boemong ba Naha ka ho ipapisa le Shejulu ya 3 ya Molao o bonelwang pele.

**3.38 Polelwana ya 35**

Polelwana ya 35 e fana ka sehlooho se sekgutshwane hammoho le qalo ya Molao o bonelwang pele.

1. **MAFAPHA AO HO RERISANWENG LE ONA**

Ho rerisanwe le mafapha boemong ba naha le diprovenseng a ikarabelang mesebetsing ena e latelang:

* + - Bodulo ba Batho,Metsi le Tsamaiso ya Dikgwerekgwere;
    - Thuto e Phahameng,Saense le Thekenoloji;
    - Temothuo, Kabo-Botjha ya Mobu le Ntshetsopele ya Metse ya Mahae;
    - Tsa Kgwebo, Di-indasteri le Tlhodisano;
    - Dikamano tsa Matjhaba le Tshebedisano;
    - Puso ya Kopanelo le Ditaba tsa Meetlo;
    - Tsa Tlhokomelo ya Meru, Boqhotsisetso ba Ditlhapi, ekasitana le Tikoloho;
    - Mehlodi ya Dirashwa le Matla;
    - Dikgwebo tsa Mmuso;
    - Ntshetsopele ya Dikgwebo tse Nyane;
    - Tsa Bophelo bo Botle;
    - Tsa Dipalangwang;
    - Tsa Bohahlaudi;
    - Matlotlo;
    - Mafapha a diprovense ohle a ikarabellang ditabeng tsa tikoloho ka Kopano ya Matona le Ditho tsa Makgotla a Phethahatso (MINMEC), ekasitana le di-workshop tsa bakgathatema boemong ba diprovense; le
    - bomasepala bohle ka di-workshop tsa bakgathatema boemong ba diprovense hammoho le Mokgatlo wa Mebuso ya Mahae ya Afrika Borwa.

1. **DITLAMORAO TSA DITJHELETE LEHLAKORENG LA PUSO**

Bili e tla tlisetsa Puso boikarabelo bo tlamang ba ho sebedisa ditjhelete ka mokgwa wa ditjeho tsa ho phethahatsa tse maloka le tsena tse latelang:

* + - Ho ntshetsapele meralo le mokgwa wa ho arabela Phetoho ya maemo a lehodimo ya mekgahlelo ya Mmuso; Meralo le Lewa la Diphetoho la Makala ya Matona a amehang ekasitana le ho fetolwa ha maano le meralo e teng hore di tle di ele hloko dipheo tsa tlhahiso ya dikgase e tswang makaleng;
    - Ntshetsopele ya Lewa la Diphetoho le Moralo wa Naha;
    - Bokgoni ba basebetsi molemong wa ho tshehetsa ntshetsopele le ho kenngwa tshebetsong hameralo yohle, mawa le dibopeho tsohle tse tlasa Bili; hammoho le
    - Bokgoni ba basebetsi bakeng sa ho beha leihlo esitana le ho qobella hore ho ikokobeletswe molao.

1. **MOKGWATSAMAISO WA PALAMENTE**
   1. Baeletsi ba tsa Molao ba Puso ekasitana le Lefapha ba dumela hore Bili e tlameha hore e sejetswe ka ho ya ka mokgwatsamaiso o hlomamisitsweng ka hara karolo ya 76 ya Molaotheo.
   2. Kgaolo ya 4 ya Molaotheo e totobatsa mokgwa oo melao e tlamehang ho etsuwa molao ka ona ke Palamente. E fana ka taelo ya mekgwatsamaiso e fapaneng bakeng sa Dibili, ho kenyeletsa le Dibili tse tlwelehileng tse sa ameng diprovense (mokgwatsamaiso wa karolo ya 75), ekasitana le Dibili tse tlwaelehileng tse amang diprovense (mokgwatsamaiso wa karolo ya 76). Ho behwa ha mokgwatsamaiso o tlang ho latelwa ha ho sejetswa Bili o bitswa ka ho re ke ho hlopha Dibili ka mekgahlelo ya tsona (tagging). Ka ho ya ka karolo ya 76(3) ya Molaotheo, Bili e tlameha ho sejetswa ka ho latela karolo ya 76 e bang e wela tlasa lekala la tshebetso le hlahellang lenaneng le ka hara Shejulu ya 4. Shejulu ya 4 ya Molaotheo e na le lenane la makala a tshebetso a nang le bokgoni boemong ba naha le ba diprovense ka nako e le nngwe. Kahlolong ya Lekgotla la Dinyewe la Molaotheo

*bosiyong ba Mopresidente wa Rephaboliki ya Afrika Borwa*, *Tlasa Sehlooho se Reng:* Bosemolaotheo ba Bili ya Jwala *Bili*[[1]](#footnote-1) (‘‘*Kahlolo ya Bili* ya Jwala’’), Cameron AJ o ile a hlahisa maikutlo ana:

‘‘*[27] Ekakgona ho hopolwe hore sehlooho sa karolo ya 76 se re ‘Dibili tse tlwaelehileng tse amang diprovense’. Ana ke maikutlo a ka: hona ke pontsho e matla ya sengolwa hore karolo ya 76(3) e tlamehile hore e utlwisiswe hore e hloka hore Bili efe kapa efe eo ditlhophisetso tsa yona, ka bophara bo batsi, di welang ka hara lekala la tshebetso le leng teng lenaneng le ka hara Shejulu ya 4 e sejetswe tlasa karolo ya 76.*

. . .

*[29] Hang ha Bili e wela tlasa lekala la tshebetso le hlahellang lenaneng ka hara Shejulu ya 4, e tlameha hore e se ke ya sejetswa ka ho ya ka karolo ya 75, empa ka ho ya ka mokgwatsamaiso wa karolo ya 76 (1) kapa ka ho ya ka wa karolo ya 76(2). . .*’’*.*

6.4 Ka lebaka la kahlolo e ileng ya dihuwa ya Bili ya Jwala, Lekgotla la Dinyewe la Molaotheo, kahlolong ya ***Tongoane le Ba Bang kgahlano le*** *Letona la* ***tsa Temothuo le Merero ya Mobu/Lefatshe le Ba Bang***[[2]](#footnote-2) (‘‘Kahlolo ya *Tongoane*’’) e ile ya tiisa tsena tse latelang:

‘‘*[59] . . . teko ya ho hlopha Dibili ka mekgahlelo e tsepamisitswe hodima ditlhophisetso kaofela tsa Bili hore e tsebe ho tseba hore di ama ho isa kae, ka bobatsi, makala a tshebetso a leng lenaneng le ka hara Shejulu ya 4, mme ha e a tsepamiswa hodima hore ditlhophisetso dife kapa dife tsa yona di itshetlehile hodima boleng ba yona.*’’.

6.5 Ho feta mona, Lekgotla la Dinyewe la Molaotheo le ile la hlahisa maikutlo a reng*:*

‘‘*[66] . . . mehato ya tshireletso e qapetswe hore e fe lentswe la diprovense matla a ekeditsweng melaong e di amang ka bobatsi. . . ke ya mantlha karolong e bapalwang ke Lekgotla la Naha la Diprovense ho etseng bonnete ba hore dithahasello tsa diprovense di nkelwa hloohong mokgahlelong wa naha wa mmuso. . .*’’.

6.6 Jwalo kaha Lekgotla le ile la pheha kahlolong ya *Tongoane*, a Bili e tlamehile hore e hlotjhwe ka mokgahlelo, e le Bili e tlasa karolo ya 76 haeba ditlhophisetso tsa yona, ka bophara bo batsi, di sebetsana le lekala la tshebetso la Shejulu ya 4. Kahoo, re na le maikutlo a reng Bili e lokela hore e hlotjhwe jwalo ka Bili ya karolo ya 76, e leng Bili e tlwaelehileng e amang diprovense, jwalo ka ha ditlhophisetso tsa yona, ka bophara bo batsi, di wela tlasa lekala la tshebetso le hlaellang lenaneng la Shejulu ya 4 ya Molaotheo, e leng ‘‘Tikoloho’’.

6.7 Baeletsi ba tsa Molao ba Puso ba na le maikutlo a reng ha ho hlokehe hore ho fetisetswe Bili Tlung ya Naha ya Baetapele ba tsa Botjhaba le ya Baetapele ba Khoi-San ka ho ya ka karolo ya 39(1)*(a)*(i) ya Molao wa Boetapele ba Botjhaba le ba Khoi-San, 2019 (Molao wa nomoro ya 3 wa 2019), kaha o sa fupara ditlhophisetso dife kapa dife tse amang ka kotloloho ditjhaba tsa moetlo kapa tsa Khoi-San kapa ditlhophisetso tse mabapi le molao wa meetlo kapa meetlo ya ditjhaba tse thehilweng botjhabeng kapa ditjhaba tsa Khoi-San.

E hatisitswe ke ba Creda Communications

ISBN 978-1-4850-0899-6

1. . (CCT/12/99) [1999] ZACC 15. [↑](#footnote-ref-1)
2. . 2010 (8) BCLR 741 (CC). [↑](#footnote-ref-2)